Diari Oficial de la Generalitat Valenciana


Sumari del DOGV 3542, del 20-07-1999 (1999/6711)

ORDRE d'1 de juliol de 1999, de la Conselleria de Benestar Social, per la qual es modifica l'Ordre de 30 de novembre de 1998, de la Conselleria de Benestar Social, en matèria relativa a ajudes individuals per a l'adquisició de telèfons de text per a persones sordes.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3542

Data del DOGV
:   20-07-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/6711


Data del document
:   01-07-1999

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * servei social
    * suport econòmic

ORDRE d'1 de juliol de 1999, de la Conselleria de Benestar Social, per la qual es modifica l'Ordre de 30 de novembre de 1998, de la Conselleria de Benestar Social, en matèria relativa a ajudes individuals per a l'adquisició de telèfons de text per a persones sordes. [1999/S6711]
  
Entre els objectius d'aquesta Conselleria de Benestar Social figura contribuir al benestar d'aquells sectors de població que presenten greus mancances personals o socials. Això suposa que siga d'interés preferent el suport a persones sotmeses greus dificultats, a fi de facilitar el seu accés als recursos mínims necessaris.
  
La Llei 5/1997, de 25 de juny, per la qual es regula el sistema de Serveis Socials de la Comunitat Valenciana, en el seu capítol segon, article 21, fa menció a les activitats que es promouran per a les persones amb alguna discapacitat sensorial mitjançant la capacitació en activitats de comunicació que faciliten la integració social i laboral el més àmplia possible i adequar instal·lacions i serveis a cada grup d'elles.
  
Per a aconseguir l'èxit dels objectius anteriorment assenyalats, durant el passat exercici, la Generalitat Valenciana va considerar convenient acudir a la col·laboració interadministrativa, per a la qual cosa la Conselleria de Benestar Social va subscriure un conveni de col·laboració amb l'Institut de Migracions i Serveis Socials, per a promoure la implantació de telèfons de text per a persones sordes en l'àmbit de la Comunitat Valenciana. Atés que resulta interessant aprofundir en aquesta línia d'actuació, en aquest exercici es considera oportú convocar ajudes, per a l'adquisició de telèfons de text, com a vehicles de comunicació de les persones sordes.
  
Per la seua banda, l'Ordre de 30 de novembre de 1998, de la Conselleria de Benestar Social, per la qual es regulen i es convoquen les ajudes en matèria de Serveis Socials per a 1999, inclou, en el capítol III del seu títol I, les denominades prestacions econòmiques individualitzades, on s'inclouen les ajudes per al desenvolupament personal, que comprenguen totes aquelles mesures que possibiliten a persones amb problemes motors o sensorials el manteniment en el seu entorn social i incrementar la seua autonomia, afavorir les seues relacions i la integració en la societat. Aquest tipus d'ajudes s'articulen a través de diverses modalitats, entre elles les denominades ajudes tècniques, destinades a l'adaptació funcional de la llar, a l'adquisició d'útils necessaris per al desenvolupament en la vida ordinària, tals com els telèfons de text per a persones sordes.
  
Tenint en compte que el termini de presentació de sol·licitud de les referides ajudes manté la seua vigència fins al 31 d'octubre de 1999, i amb la finalitat de consolidar i de continuar amb la implantació de telèfons de text per a persones sordes en l'àmbit de la Comunitat Valenciana, es fa convenient utilitzar l'esmentada convocatòria per a finançar les ajudes l'objecte de les quals siga l'adquisició de telèfons de text per a persones sordes.
  
El Decret Legislatiu de 26 de juny de 1991 aprova el Text Refós de la Llei d'Hisenda Pública de la Generalitat Valenciana, en el seu article 45 disposa que la concessió d'ajudes i subvencions a càrrec dels crèdits del capítol de transferències corrents consignades en els pressupostos de la Generalitat Valenciana ho seran d'acord amb criteris de publicitat, concurrència i objectivitat.
  
Per tot l'anterior, i en ús de les facultats que em confereix l'article 35.e de la Llei 5/1983, de 30 de desembre, del Govern Valencià, l'article 47.11 del Text Refós de la Llei d'Hisenda Pública de la Generalitat Valenciana, i el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article primer
  
Modificació de l'articulat de l'Ordre de 30 de novembre de 1998, de la Conselleria de Benestar Social, per la qual es regulen i es convoquen les ajudes en matèria de Serveis Socials per a 1999.
  
Els articles 35, 40 i 44 de l'Ordre de 30 de novembre de 1998, de la Conselleria de Benestar Social, per la qual es regulen i es convoquen les ajudes en matèria de Serveis Socials per a 1999, queden redactats com segueix:
  
1. S'afig un paràgraf a l'apartat 2.3 de l'article 35, que quedarà redactat de la següent forma:
  
«2.3 Ajudes tècniques: dos pressupostos corresponents a l'adquisició que se sol·licita.
  
En cas de sol·licitar telèfons de text, a més dels pressupostos anteriorment indicats, s'hi aportarà :
  
- Fotocòpia del document nacional d'identitat de la persona sol·licitant i de la persona beneficiària, si s'escau.
  
- Fotocòpia compulsada del llibre de família, en el cas que la persona beneficiària de l'ajuda siga menor d'edat, o major d'edat amb fills al seu càrrec.
  
- Document acreditatiu que la persona beneficiària de l'ajuda sol·licitada resideix al territori de la Comunitat Valenciana.
  
- Pressupost del cost de l'acció per a la qual se sol·licita l'ajuda. En el pressupost es farà constar que aquest compta amb l'homologació establida en l'article 32 d'aquesta ordre.»
  
2. Es modifica la lletra a de l'apartat 2 de l'article 40, que queda redactat en els següents termes:
  
«a) Les destinades per a eliminació de barreres arquitectòniques i les ajudes tècniques el fi de les quals siga l'adquisició de telèfons de text, en les quals escaurà a la Direcció Territorial de Benestar Social fer la proposta de resolució a la consellera de Benestar Social.»
  
3. S'introdueix un nou paràgraf, a continuació del primer paràgraf de l'apartat 2 de l'article 44, en els següents termes:
  
«Les ajudes tècniques que tinguen com a finalitat l'adquisició de telèfons de text per a persones sordes, es faran efectives en un únic pagament individual, amb la presentació prèvia per les persones interessades de les factures que justifiquen la realització de la despesa per a la qual es va concedir l'ajuda. Aquests justificants hauran d'aportar-se en el termini de 30 dies, comptadors des de la data en què s'haurà rebut la resolució de concessió de l'ajuda sol·licitada.»
  
Article segon
  
Modificació de l'annex II de l'Ordre de 30 de novembre de 1998, de la Conselleria de Benestar Social, per la qual es regulen i es convoquen ajudes en matèria de serveis socials per a 1999.
  
S'introdueix un nou apartat en l'apartat 2.2 «Ajudes tècniques», en els següents termes:
  
- Telèfons de text per a persones sordes 45.000 pessetes.
  
Disposició final única
  
1. Aquesta ordre entrarà en vigor l'endemà de la seua publicació en el Diari Oficial de la Generalitat Valenciana
  
2. S'autoritza la Direcció General de Serveis Socials a dictar totes les disposicions de desenvolupament i aplicació d'aquesta ordre que siguen necessàries.
  
València 1 de juliol de 1999
  
La consellera de Benestar Social